Sheynnis Palacios

Si Sheynnis Alondra Palacios Cornejo (ipinanganak noong 30 Mayo 2000) ay isang modelo at beauty pageant titleholder na Nikaragwense na kinoronahang Miss Universe 2023. Sheynnis Palacios ang kauna-unahang babaeng Nikaragwense na nanalo bilang Miss Universe.

Bago ang Miss Universe, lumahok si Palacios sa Miss World 2021 bilang Miss World Nicaragua 2020, at nagtapos bilang isa sa Top 40.

 Buhay at pag-aaral 
Ipinanganak si Palacios noong 30 Mayo 2000 sa Hospital Alemán Nicaragüense, Managua, Nikaragwa sa mga magulang na sina Raquel Guadalupe Cornejo Pichardo at Édgar Arístides Palacios García. Kalaunan ay lumaki siya sa bayan ng Diriamba at nag-aral sa La Salle Managua Pedagogical Institute sa Managua. Sa kaniyang paaralan, nanalo siya sa Miss Lasallista beauty pageant, kung saan nagsimula ang kaniyang pagkahilig sa mga paligsahan ng kagandahan. Pagkatapos ay nag-aral siya sa Universidad Centroamericana at nagtapos ng degree sa pangmadlang komunikasyon noong 2022. Kasabay nito, siya ay kabilang sa volleyball varsity team ng kaniyang unibersidad. 

Upang mabayaran ang kaniyang pag-aaral, gumawa at nagbenta ng buñuelos si Palacios kasama ang kaniyang ina at lola sa ina, kung saan siya ay inaapi sa paaralan. Sa kaniyang kabataan, dumadanas si Palacios ay ng mga pag-atake ng pagkabalisa, na kalaunan ay nagbigay inspirasyon sa kaniya na gamitin ang kamalayan sa kalusugan ng isip bilang kaniyang plataporma. Bago maging Miss Universe, nagtatrabaho si Palacios bilang isang modelo, tagatanghal sa telebisyon, at mamamahayag sa Nikaragwa, at tinanghal ang palabas na Entiende tu mente, na tumatalakay sa mga paksang may kaugnayan sa kalusugan ng isip.

 Mga paligsahan ng kagandahan 
Nagsimulang sumali sa mga patimpalak ng kagandahan si Palacios noong siya ay 16 pa lamang nang manalo ito sa Miss Teen Nicaragua 2016 pageant. Kinatawan niya ang kaniyang bansa sa Miss Teen Universe 2017 kung saan siya ay napabilang sa Top 10.

 Miss World 2021 
Bilang kinatawan sa lungsod ng Managua, nagwagi noong 16 Mayo 2020 Sheynnis Palacios bilang Miss World Nicaragua 2020. Dahil sa pandemya dulot ng COVID-19 sa Porto Riko, naudlot ang Miss World 2021 mula 16 Disyembre 2021 hanggang Marso 2022. Ang apatnapung mga semi-finalist na lamang ang pinabalik sa San Juan, Porto Riko, kung saan napabilang si Palacios, dahil sa Hamong Head-to-Head. Hindi na umabante si Palacios sa kompetisyon.

Dapat din sanang lalahok si Palacios sa Reinado Internacional del Café 2022, ngunit bumitiw ito sa kompetisyon dahil nagpositibo siya sa COVID-19.

 Miss Universe 2023 
Sheynnis Palacios ay inihayag bilang isa sa mga kandidata para sa Miss Nicaragua 2023. Noong 5 Agosto 2023, nagwagi si Palacios bilang Miss Nicaragua 2023, na siyang nagbigay sa kaniya ng karapatan upang katawanin ang Nikaragwa sa Miss Universe.

Kinatawanan ni Sheynnis Palacios ang Nikaragwa sa Miss Universe 2023 sa El Salvador, kung saan siya ang ikalimang kandidata mula sa Nikaragwa na nakapasok sa semi-finals. Napabilang din si Palacios sa sampung mga semi-finalist na sumabak sa evening gown competition. Sinuot ni Palacios para sa evening gown competition ang isang long-sleeve gown na may nakakabit na isang bughaw na shawl, hango sa kulay ng watawat ng Nikaragwa.

Pagkatapos ng evening gown competition, napabilang Sheynnis Palacios sa limang pinalista na lumahok sa question and answer round. Itinanong ni Halima Aden kay Palacios: "What qualities and values guide you as a leader and role model for others?", kung saan ipinarating niya sa wikang Kastila:Pagkatapos ng question and answer round, napabilang Sheynnis Palacios sa tatlong pinalista na lumahok sa final question round. Itinanong ni Maria Menounos kay Sheynnis Palacios "If you could live one year in another woman's shoes, who would you choose, and why?", kung saan ipinarating niya sa wikang Kastila:
Pagkatapos ng kompetisyon, kinoronahan ni R'Bonney Gabriel ng Estados Unidos Sheynnis Palacios bilang Miss Universe 2023. Ito ang kauna-unahang tagumpay ng Nikaragwa sa kasaysayan ng kompetisyon, at ang kauna-unahang tagumpay ng bansa sa apat na pinakamalalaking mga paligsahan ng kagandahan sa mundo.

Sa panahon ng kaniyang panunungkulan bilang Miss Universe 2023, nakapaglakbay si Palacios sa mahigit tatlumpung bansa. Nakapaglakbay si Palacios sa mga bansang El Salvador, Estados Unidos, Mehiko, Indonesya, Katar, Brasil, Kosta Rika, Pilipinas, Taylandiya, Laos, Kambodya, Tsina, Indiya, Monako, Albanya, Pransiya, Gresya, Kolombya, Ekwador, Porto Riko, Republikang Dominikano, Guwatemala, Bahamas, Kapuluang Turks at Caicos, Hamayka, Panama, Kenya, Sambia, Simbabwe, Nepal, Peru, at Bulibya.

Noong 16 Nobyembre 2024, sa gabi ni koronasyon ng Miss Universe 2024, kinoronahan ni Palacios si Victoria Kjær Theilvig bilang ang kaniyang kahalili. Inihayag niya noong 15 Marso 2025 na iniregalo sa kaniya ng Miss Universe Organization ang koronang Mouawad Force for Good bilang pagpupugay sa kaniyang panunungkulan bilang Miss Universe.

 Pagtanggap sa Nikaragwa 
Naging kontrobersyal ang pagkapanalo ni Palacios sa Miss Universe sa Nikaragwa, nang kumalat ang mga larawan ng kaniyang paglahok sa mga protesta sa Nikaragwa noong 2018–2022 laban kay Pangulong Daniel Ortega. Ang panalo ni Palacios ay ipinagdiwang ng mga miyembro ng oposisyon sa Nikaragwa, na humantong sa pagtuligsa ng Ikalawang Pangulo at ng Unang Ginang na si Rosario Murillo sa tinatawag niyang "masasamang komentaristang terorista na gumagawa ng isang malamya at nakakainsultong pagtatangka na gawing mapangwasak na pagtatangka ng kudeta ang dapat sanang maganda at nararapat na sandali ng pagmamataas." Unang nagpahayag ng "lehitimong kagalakan at pagmamalaki" ang pamahalaan ni Ortega kasunod ng pagkapanalo ni Palacios sa Miss Universe, ngunit kalaunan ay naiulat na pinigilan ang dalawang pintor na kumpletuhin ang isang miyural na nakatuon kay Palacios sa lungsod ng Estelí.

Inakusahan din ng pulisya ng Nikaragwa si Karen Celebertti, may-ari ng prangkisa ng Miss Nicaragua, ng sadyang niloloko ang mga paligsahan sa pagpapaganda pabor sa mga katunggali na kritikal sa pamahalaan ng Nikaragwa bilang bahagi ng isang kudeta, na humantong sa kaniyang pagretiro mula sa industriya ng mga paligsahan sa pagpapaganda sa Nikaragwa. Noong 13 Pebrero 2024, inihayag ni Celebertti na siya ang magiging bagong direktor ng talent development para sa Miss Universe Organization.

 Personal na buhay 
Noong Setyembre 2024, kinumpirma ni Palacios na siya ay nasa isang relasyon kay Carlos Gómez "El Cañón", isang Benesolanong dating manlalaro ng beysbol.

 Mga sanggunian 

 Panlabas na kawing 


Kategorya:Nabubuhay na mga tao
Kategorya:Ipinanganak noong 2000
Category:Articles with hCards
Category:Articles with hCards
Kategorya:Miss Universe
Kategorya:Mga nanalo sa Miss Universe